

 **REPUBLIKA HRVATSKA**

 **BJELOVARSKO – BILOGORSKA ŽUPANIJA**

 **OPĆINA VELIKA PISANICA**

 **Jedinstveni upravni odjel**

 KLASA: 112-03/24-01/3

 URBROJ: 2103-19-04-24-1

 Velika Pisanica, 17. listopada 2024.

Na temelju članka 28. i 29. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 04/18 i 112/19- u nastavku teksta *Zakon*), pročelnica Jedinstvenog upravnog odjela Općine Velika Pisanica, raspisuje

**OGLAS**

**za prijam u službu u Jedinstveni upravni odjel**

* **Referent-komunalni redar –**
* **1 izvršitelj/izvršiteljica, na određeno vrijeme od šest mjeseci**

sa sljedećim posebnim uvjetima:

- srednja stručna sprema upravne, građevinske, ekonomske, prometne ili tehničke struke ili opća gimnazija

- najmanje jedna godina radnog iskustva na odgovarajućim poslovima,

- položen vozački ispit B kategorije

- položen državni ispit za odgovarajuće radno mjesto,

- poznavanje rada na računalu.

Kandidati moraju ispunjavati i opće uvjete za prijam u službu propisane čl. 12. *Zakona.* U službu ne može biti primljena osoba za čiji prijam postoje zapreke iz čl. 15. i 16. *Zakona*.

Na oglas se mogu ravnopravno prijaviti osobe oba spola, a riječi i pojmovi koji imaju rodno značenje korišteni u ovom oglasu odnose se jednako na muški i ženski rod, bez obzira na to jesu li korišteni u muškom ili ženskom rodu.

**Služba se temeljem čl. 28. *Zakona* zasniva na određeno vrijeme od šest mjeseci uz obvezni probni rad od dva mjeseca.**

Natjecati se mogu kandidati koji nemaju položen državni ispit uz obvezu da ga polože u roku od godine dana od prijma u službu.

Ako kandidat ostvaruje pravo prednosti pri zapošljavanju prema posebnom zakonu dužan je u prijavi na oglas pozvati se na to pravo i ima prednost u odnosu na ostale kandidate samo pod jednakim uvjetima. Da bi ostvario pravo prednosti prilikom zapošljavanja, kandidat koji ispunjava uvjete za ostvarivanje tog prava, dužan je uz prijavu na oglas priložiti sve dokaze o ispunjavanju uvjeta iz oglasa, kao i rješenje odnosno potvrdu o priznatom statusu, te dokaz iz kojeg je vidljivo na koji način je prestao radni odnos kod posljednjeg poslodavca (ugovor, rješenje, odluka i sl.). Kandidat koji se poziva na pravo prednosti na temelju Zakona o hrvatskim braniteljima iz Domovinskog rata i članovima njihovih obitelji („Narodne novine“ broj 121/17, 98/19, 84/21 i 156/23) dužan je dostaviti sve dokaze iz članka 103. naprijed navedenog Zakona.

Dokazi potrebni za ostvarivanje prava prednosti prilikom zapošljavanja objavljeni su na internetskoj stranici Ministarstva hrvatskih branitelja Republike Hrvatske https://branitelji.gov.hr/.

Prethodnoj provjeri znanja i sposobnosti kandidata mogu pristupiti samo kandidati koji ispunjavaju formalne uvjete iz oglasa.

Ako kandidat ne pristupi testiranju, smatra se da je povukao prijavu na oglas.

Opis poslova i podaci o plaći radnog mjesta koje se popunjava oglasom, način obavljanja prethodne provjere znanja i sposobnosti kandidata, područje provjere, te pravni i drugi izvori za pripremanje kandidata za provjeru navedeni su na web stranici www.velika-pisanica.hr.

Na oglasnoj ploči Općine Velika Pisanica i na web stranici www.velika-pisanica.hr objavit će se vrijeme održavanja prethodne provjere znanja, najmanje 5 (pet) dana prije održavanja provjere. Ako kandidat ne pristupi provjeri, smatra se da je povukao prijavu na oglas.

Uz prijavu kandidati su dužni priložiti:

- životopis,

- dokaz o hrvatskom državljanstvu (presliku domovnice),

- dokaz o traženoj stručnoj spremi – presliku diplome kojom se potvrđuje ispunjavanje uvjeta stupnja obrazovanja (stručne spreme) i struke određene ovim Oglasom

- elektronički zapis s podacima o radnom stažu i radnom odnosu iz HZMO,

- potvrdu poslodavca ili drugi odgovarajući dokument (rješenje, ugovor) kojom se dokazuje ostvaren radni staž u trajanju od najmanje 1 godine na odgovarajućim poslovima,

- uvjerenje Općinskog suda da se protiv kandidata ne vodi kazneni postupak, odnosno nije pravomoćno osuđen za kaznena djela iz čl. 15. *Zakona*

- presliku uvjerenja o položenom ispitu (ukoliko ga kandidat posjeduje)

Osobni podaci obradit će se isključivo u svrhu provedbe oglasa sukladno Zakonu o provedbi Opće uredbe o zaštiti podataka („Narodne novine“ broj 42/18) i Uredbe (EU) 2016/679.

Preslike traženih priloga ne moraju biti ovjerene, a osobe su dužne, po potrebi, dostaviti na uvid originalne dokumente.

Uvjerenje (medicine rada) o zdravstvenoj sposobnosti dostavlja kandidat koji je izabran, a prije donošenja rješenja o prijmu.

NEPOTPUNE I NEPRAVODOBNE PRIJAVE NA OGLAS NEĆE SE RAZMATRATI.

Osobe koje podnesu nepotpune i nepravodobne prijave na oglas ne smatraju se kandidatima prijavljenim na oglas.

Prijave s privitcima dostavljaju se na adresu: **Općina Velika Pisanica**, **Trg hrvatskih branitelja 3**, **43271 Velika Pisanica**, u roku od **8 (osam) dana** od dana objave oglasa na web stranici Hrvatskog zavoda za zapošljavanje s obveznom naznakom: „Za oglas za prijam referenta-komunalnog redara u Jedinstveni upravni odjel“, neposredno predajom ili preporučenom pošiljkom. Oglas će se objaviti i na web stranici Općine Velika Pisanica.

Kandidati će o rezultatima oglasa biti obaviješteni u zakonskom roku.

 PROČELNICA

 Zlata Berkeš